8. Festival čokolade Radovljica

12.–14. april 2019

Izjave za medije: [blanka.grasic@radolca.si](mailto:blanka.grasic@radolca.si), T: 08 205 13 89  
Fotografije: [kaja.beton@radolca.si](mailto:kaja.beton@radolca.si) ali [na tej povezavi](https://drive.google.com/open?id=1r1V1ivVNzZ29Hp9DyWVGzrmUzyvnA3U3)

Festival čokolade Radovljica bo letos potekal med 12. in 14. aprilom. Brez dvoma **največji dogodek posvečen tej sladki pregrehi v Sloveniji**, ki vsako leto privabi več kot 50.000 obiskovalcev, tudi letos prinaša veliko sladkih okusov in dogodivščin.

Ste vedeli, da smo dobili povsem **novo vrsto čokolade**? Poleg temne, mlečne in bele, po novem obstaja še ruby čokolada. Gre za popolnoma novo vrsto kakavovca, iz katerega pridobijo kakav in potem čokolado v roza – vijolični barvi. Festival čokolade v Radovljici bo izvrstna priložnost da jo poizkusite, z malo sreče pa lahko ruby čokolada prinese poleg zadovoljstva ob okušanju tudi kaj več. Kako?

Vse tri dni festivala, od petka, 12. do nedelje, 14. aprila, bodo obiskovalci lahko izbrali 4 srečne številke izpisane na ruby čokoladnih ploščicah in se z njimi v **čokoladnem bingu** potegovali za lepe nagrade.

To je le ena **od številnih novosti** letošnjega festivala, na šestih festivalskih prizoriščih pa jih bo še kar nekaj. Vse pa ni povsem novo, saj na festivalu **ohranjamo hite preteklih let**. Na festivalu bo tako tudi letos mogoče izdelati povsem svojo tablico čokolade. Skupaj s Hišo eksperimentov bodo obiskovalci kakavova zrna najprej oluščili, zdrobili, segreli, kakavu dodali mleko v prahu ter sladkor, na koncu pa čokolado vlili ter ohladili. Tako, čokolada je nared za zaužitje ali pa sladek spomin na festival.

Tudi letos se bo **dogajanje odvijalo na šestih festivalskih prizoriščih**. Predlagamo, da obiskovalci svoj obisk pričnejo na Vurnikovem trgu, kjer bodopotekale **delavnice s Hišo eksperimentov, kuharski šovi** s kuharskimi šefi in dijaki Srednje gostinsko-turistične šole Radovljica, **kuharske delavnice za otroke** in **degustacija zmagovalnih treh pralin** Festivala čokolade. Te bo konec marca izbrala strokovna žirija, v kateri bodo slaščičarska mojstra Naser Gashi in Željka Bahor, ki še posebej rada ustvarjata s čokolado, ter Uroš Štefelin, prepoznaven Chef v Vili Podvin.

Tu bo tudi priložnost za prvo aktivno dogodivščino in sicer dirko po **kolesarski pump progi**. Na poti proti staremu mestnemu jedru na **parkirišču pripravljamo eno od letošnjih novosti -** adrenalinski **spusti po vrvi** s kranjskimi jamarji, namenjeni vsem generacijam.

Festivalska pot vodi naprej na parkirišče **pred Grajskim dvorom**, kjer se nahajajo tudi atraktivna nagradna igra **Čokoladni bingo.**

**V parku** se tudi letos predstavljajo **čokoladnice iz Slovenije in tujine**. Od pralin, do čokoladnih tablic, namazov, sladoleda, sadja v čokoladi, čokoladnih lizik in slaščic.

Izjemna kulisa in prostrana travnata površina, ki jo dopolnjujeta ponudba dogajanja in kulinarike poskrbita, da je **v parku središče dogajanja in prostor za počitek**, kosilo pri Okusih Radol'ce in uživanje v odlični glasbi. Vse dni festivala bodo obiskovalci lahko streljali z lokom, se preizkusili v cirkuških delavnicah, mlajši otroci bodo uživali v velikem peskovniku ali pa se igrali z velikimi igrami na prostem. V soboto bo v šotoru v parku **Čokoladna modna revija** v sodelovanju s Srednjo oblikovno šolo Maribor, v nedeljo pa se v Radovljico vrača **Mini Planica**.

Kot posebno doživetje bodo obiskovalci lahko v času Festivala čokolade premierno spoznali novost v turistični ponudbi Radovljice - **medeno družinsko dogodivščino.** V družbi čebelice se bodo podali po Radovljici ter svoje spoznavanje čebeljega sveta zaključili v Čebelarskem muzeju.

Glavni oder,ki se nahaja v šotoru v parku, vse dni prinaša odmevne koncerte in plesne nastope. Na njem se bo zvrstilo **kar 11 koncertov**, med njimi bodo koncerti glasbenih zasedb **Zmelkoow**, **Ansambla Saša Avsenika**, **Nipke**, **Help! A Beatles Tribute Band**.

**Linhartov trg** se na letošnjem festivalu čokolade predstavlja s še večjo **ponudbo čokolade in čokoladnih slaščic**. Staro mestno jedro s svojimi slikovitimi pročelji in znamenitostmi festivalu dodaja pridih petzvezdičnega doživetja v enem najlepših starih mestnih jeder v Sloveniji. Vrhunsko doživetje ob okušanju najboljših pralin in čokoladnih kreacij slovenskih čokoladnic pa je tudi tokrat zagotovljeno v **Radovljiški graščini.**

Pot mimo renesančnih hiš in baročne graščine pripelje na **trg pred cerkvijo**, kjer letos vrata odpira **Stara lekarna** z muzejem lekarništva in zeliščno ter čokoladno kozmetiko. Trg pred cerkvijo tudi letos nudi nabor **čokoladnih slaščic,** ki jih dopolnjujejo **izbrana slovenska craft piva kot napoved letošnjega** [**festivala Okusi piva**](https://www.radolca.si/sl/koledar-prireditev/festival-piva-radovljica) in **delavnice za otroke s Čebelarskim muzejem.**

Seveda bodo tudi 8. festival čokolade obiskali še **poulični umetniki in glasbeniki ter čokoladna kraljica**, ob vhodu v staro mestno jedro pa **pripravljamo povsem svežo čokoladno zanimivost**, ki naj ostane zaenkrat skrivnost. Razkrijemo vam jo ob odprtju festivala v petek, 12. aprila ob 13.00.

Na tem mestu še opozorilo – **petkov festivalski dan se prične nekoliko prej kot prejšnja leta – ob 13.00**. Sicer bo v petek festival odprto med 13.00 in 20.00, v soboto od 9.00 do 20.00 ter v nedeljo od 9.00 do 19.00.

Za konec spomnimo še na pomembne informacije za obiskovalce, ki ostajajo nespremenjene:

* čokoladni grižljaji se tudi letos okušajo z degustacijskimi kuponi, ki se kupijo v kompletu štirje kuponi za 2 €
* obisk festivala priporočamo z rednimi avtobusnimi prevozi in vlakom, saj se avtobusna in železniška postaja v Radovljici nahajata tik ob prizorišču
* osrednji informativni kanal za informacije o festivalu je [www.festival-cokolade.si](file:///C:\Users\uporabnik\AppData\Local\Microsoft\Windows\INetCache\Content.Outlook\4TDOQI7Z\www.festival-cokolade.si)

**Vabljeni na 8. Festival čokolade v Radovljico!**

Več informacij: blanka.grasic@radolca.si